Napanelo pa Yelusalemu shindípagwa Shikukulu Shakwapula.
Wakati wene wo uvele washipwepwe.
Napanelo Yesu àvele mwing'ande ya Nnungu ashindapita awanawananga mulukoma lwashitala shimwe Shalomoni.
Vayuda vaníntang'anedya kutwala kumudya,
“Ulota kutuleka mudiwashiwashi mpaka duvani?
Ikava kenga wako ni Klistu,
twaulila ngala.”
Yesu kuvajang'ula,
“Nangu nimwaulila kanji mwenu hamunakulupila shinu.
Vitendo vyangutenda nangu palina limwe Atata ni vyovyo vinguumidya nangu ushuda.
Mwenu po hamunakulupila shinu mwaa hamunava shinu mmangandolo vangu.
Vangandolo vangu nangu,
vankwigwa lidi lyangu;
nangu ndivamanya vanavo na vanavo vankungwoda.
Avalá vangwóda nangu,
ninkuvapa shingumi shíkamalilika,
vovo vo mwiko havajaika na hapali wakungupoka mmakono mwangu.
Atata ángupele vanavo ankuvapunda vanu uti na hapali munu wakuulula kumpoka vanu avo mmakono mwake.
Nangu namu Atata tunkuva shinu shimo.”
Bai vayuda vandílakatanga kavili majanga pakulota vamwamange.
Yesu kushidoni,
“Nditenda vinu vyoe vyambone vyakwalakela kumwe Atata pamevo penu.
Napanelo pakati pavinu avyo,
shakwashi shamulota mungwamangile majanga?”
Vayuda kushidoni,
“Wetu hatunalota shinu kukwamanga majanga kwamwaa washinu shoeshoe shambone shautandile,
ni kwamwaa wakukupulu.
Wako umunu,
napane unkulivika kuva Nnungu.”
Yesu kushidoni,
“Da mu Lilamulo lyenu havaandike doni,
‘Nangu nditangola doni,
Mwenu po,
mmannungu?’
Ikava kenga avalá vapatíle ntenga wake Nnungu,
andivashema kuva vannungu,
napane Maandiko hapali wakuulula kuputanga,
kushi aijá walyapulidile Atata jo kuntumidya mushilambo?
Mwaa shani munkutangola doni,
‘Unkukupulu,
pangulivalanga doni,
Nangu ni Mwana wa Nnungu?’
Ikava kenga nangu hangunatandedya shinu vinu vimwe Atata bai hamunangukulupile
kanji ikava ninkutandedya,
ata mukanangukulupila nangu,
bai kulupila kwavinu vyangutenda vyo pakulota mumanye na muke mushu mumanya kenga Atata ankupagwa nkati mwangu na nangu nkati mumwe Atata.”
Bai vayuda vandílingangila kavili kunkamula kanji nae andívativaniva.
Yesu andyúma kavili kuka mwangu unji wa Yudani kulyutu alilá lyashivabatishidya Nshuwau vanu,
nae kutwala kwikala koko.
Napanelo vanu voe vashindamwidila na vashindatangola shivenevene vaashidoni,
“Nshuwau hatandile shimanyikilo kanji uti vyashimmalanganga munu aju,
vìu.”
Bai mulyutu alyo vanu voe vanínkulupila Yesu.